A 74 ezer ember életét kioltó nagaszaki atomtámadás áldozataira emlékeztek Japánban
A villalakóknál nincs magasan a mérce, de még őket is sokkolta Zsuzsu produkciója.
A nagaszaki atomtámadás áldozataira emlékezett Japán csütörtökön. Az Egyesült Államok a második világháború végnapjaiban dobott atombombát a városra; 74 ezer ember vesztette életét a támadásban és utóhatásainak következtében 1945 végéig.

A nagaszaki támadás 73. évfordulójának megemlékezési ünnepségén mintegy 5800-an vettek részt, köztük túlélők, az áldozatok hozzátartozói, António Guterres ENSZ-főtitkár és Abe Sindzó japán miniszterelnök.

A jelenlévők egyperces néma csenddel adóztak az áldozatok emlékének helyi idő szerint 11 óra 2 perckor. Hetvenhárom évvel korábban ebben az időpontban dobták le a Fat Man (Kövér ember) néven is ismert atombombát egy B-29-es bombázó fedélzetéről.

  Sajnálatos módon, 73 évvel az események után az atomháború réme még mindig kísért

– hívta fel a figyelmet Guterres. Ő az első hivatalban lévő ENSZ-főtitkár, aki részt vett a nagaszaki megemlékezésen. Mint mondta, az atomfegyverekkel rendelkező államok hatalmas összegeket költenek arzenáljaik modernizálására. Rámutatott, több mint 1700 milliárd amerikai dollárt költöttek 2017-ben fegyverekre és hadseregekre, vagyis a legtöbbet a hidegháború vége óta.

  Eközben az atommentesítési folyamatok lelassultak, sőt meg is álltak

– hangsúlyozta Guterres.

Hozzátette, sok ország adott hangot elégedetlenségének tavaly azzal, hogy elfogadta az atomfegyver-tilalmi egyezményt.

Taue Tomihisza, Nagaszaki polgármestere a csütörtöki megemlékezésen felszólította a japán kormányt, hogy írja alá a szóban forgó nemzetközi szerződést, és „erkölcsi kötelezettségét teljesítve vezesse a világot az atommentesítés felé”.

A nagaszaki támadást három nappal azután hajtotta végre az Egyesült Államok, hogy Hirosimára ledobták az első atombombát. A támadások hatására Japán 1945. augusztus 15-én megadta magát, és véget ért a második világháború.

Kiemelt kép: Abe Sindzó japán miniszterelnök (b) és António Guterres ENSZ-fõtitkár (j) a város elleni amerikai atomtámadás 73. évfordulójának alkalmából tartott ünnepségen a nagaszaki Béke Parkban 2018. augusztus 9-én. (MTI/EPA/Jiji Press)
nagaszaki